**Všeobecné informácie**

Doplňujúca skúška je skúška, ktorá slúži na uznanie dokladu o vzdelaní na výkon zdravotníckeho povolania vydaného v treťom štáte.

Doplňujúca skúška sa vykonáva v štátnom jazyku, je verejná a skladá sa z písomnej a ústnej časti.

Doplňujúca skúška sa koná pred komisiou, ktorá má najmenej 4 členov. Členovia si zvolia spomedzi seba predsedu komisie.

Doplňujúca skúška sa skladá z písomnej a ústnej.

a/ Písomná časť sa vykonáva v dvoch častiach.

1. Prvá časť písomnej skúšky je zameraná na preukázanie odborných znalostí v príslušnom zdravotníckom povolaní lekár alebo zubný lekár (podrobnejšie informácie nájdete pri oznamoch pre povolanie lekár alebo zubný lekár) .
2. Druhá časť písomnej skúšky v rozsahu 20 otázok je zameraná na preukázanie znalosti všeobecne záväzných právnych predpisov upravujúcich poskytovanie zdravotnej starostlivosti v Slovenskej republike.

Za každú správne zodpovedanú otázku sa pridelí jeden bod.

Písomná časť doplňujúcej skúšky trvá 90 minút.

Po vyhodnotení písomnej časti doplňujúcej skúšky predseda komisie oznámi žiadateľovi výsledok písomnej časti doplňujúcej skúšky ústne.

Úspešný je ten žiadateľ, ktorý vykonal na viac ako 70 % v:

- prvej časti získa 57 a viac bodov a

- druhej časti získa 15 a viac bodov.

b/ Ústnu časť doplňujúcej skúšky vykoná žiadateľ, ktorý bol úspešný v oboch častiach písomnej časti a je hodnotený stupňom „prospel“.

Ústna časť pozostáva z overenia teoretických vedomostí predmetov štátnej skúšky a pozostáva aj z praktickej časti, ktorá je v simulovaných podmienkach.

Táto časť doplňujúcej skúšky trvá najviac 90 minút.

***Prihlásenie na termín skúšky a jej náležitosti:***

Písomnú žiadosť o absolvovanie doplňujúcej skúšky je žiadateľ povinný doručiť najneskôr 30 dní pred termínom konania.

Povinnými prílohami k žiadosti musia byť:

1. osvedčená kópia dokladu o vzdelaní s prekladom do štátneho jazyka Slovenskej republiky,
2. osvedčená kópia rozhodnutia Ministerstva školstva, vedy, výskumu a športu Slovenskej republiky o uznaní dokladu o vzdelaní,
3. potvrdenie o uhradení poplatku za úkony spojené so zabezpečením doplňujúcej skúšky,
4. osvedčená kópia protokolu o vykonanej neúspešnej doplňujúcej skúšky, ak opakovanie doplňujúcej skúšky je najneskôr do 12 mesiacov odo dňa neúspešného absolvovania ústnej časti doplňujúcej skúšky.

***Ospravedlnenie neúčasti:***

Ak sa žiadateľ nemôže zúčastniť na doplňujúcej skúške v termíne na ktorý bol prihlásený, môže svoju neúčasť ospravedlniť.

Za ospravedlniteľnú neúčasť sa považuje písomné:

* lekárske potvrdenie doručené najneskôr 3 dni po termíne doplňujúcej skúšky,
* ospravedlnenie z iného vážneho dôvodu doručené najneskôr 3 dni po termíne doplňujúcej skúšky.

Súčasne s ospravedlnením žiadame zaslať informáciu, či požadujete byť zaradený na ďalší termín konania doplňujúcej skúšky v rámci cyklu konania doplňujúcich skúšok v Slovenskej republike.

V prípade požiadavky zaradenia do ďalšieho termínu, Vám poukážeme uhradený poplatok na Vami zadané číslo účtu a všetky doklady budú postúpené vzdelávacej inštitúcii, ktorá v ďalšom termíne bude konať doplňujúcu skúšku.

Ak sa žiadateľ neospravedlní, poplatok za úhrady spojené s konaním doplňujúcej skúšky sa nevracia.

***Neúspešne vykonaná doplňujúca skúška:***

Ak žiadateľ neuspel:

* len v ústnej časti doplňujúcej skúšky, písomnú časť doplňujúcej skúšky nevykonáva, ak opakovanú doplňujúcu skúšku vykoná do 12 mesiacov odo dňa neúspešného absolvovania doplňujúcej skúšky;
* v písomnej časti doplňujúcej skúšky, poplatok sa mu nevracia a fakulta mu vráti všetky doklady.

Žiadateľ v rámci cyklu konania doplňujúcich skúšok v Slovenskej republike si podá žiadosť spolu s povinnými prílohami na príslušnú vzdelávaciu inštitúciu (vysokú školu), na ktorej žiada doplňujúcu skúšku absolvovať.

***Všeobecne záväzné právne predpisy upravujúce zdravotnú a liekovú starostlivosť v Slovenskej republike***

* zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov
* zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov
* zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov
* zákon č. 461/2003 Z. z. o sociálnom poistení
* zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov
* nariadenie vlády č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností.
* vyhláška MZ SR č. 321/2005 Z. z. o rozsahu praxe v niektorých zdravotníckych povolaniach
* vyhláška MZ SR 364/2005 Z. z. ktorou sa určuje rozsah ošetrovateľskej praxe poskytovanej sestrou samostatne a v spolupráci s lekárom a rozsah praxe pôrodnej asistencie poskytovanej pôrodnou asistentkou samostatne a v spolupráci s lekárom
* nariadenie vlády č. 513/2011 Z. z. o používaní profesijných titulov a ich skratiek viažucich sa na odbornú spôsobilosť na výkon zdravotníckeho povolania.

***Ďalšie náležitosti ku konaniu doplňujúcej skúšky pre povolanie:***

* [lekár](https://www.upjs.sk/public/media/14969/Kategoria%20lekar.pdf)
* zubný lekár.

***Formuláre:***

* [Žiadosť na absolvovanie doplňujúcej skúšky](https://www.upjs.sk/public/media/14969/ziadost_doplnujuca_skuska.rtf)
* [Odhlásenie sa z termínu doplňujúcej skúšky](https://www.upjs.sk/public/media/14969/odhlasenie_doplnujuca_skuska.doc)